KOMISIJOS SPRENDIMAS
2008 m. vasario 22 d.
leidžiantis taikyti tam tikrus kiaulių skerdenų klasifikavimo būdus Rumunijoje
(pranešta dokumentu Nr. C(2008) 676)
(Tekstas autentiškas tik rumunų kalba)
(2008/169/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1984 m. lapkričio 13 d. Tarybos reglamentą (EEB) Nr. 3220/84, nustatantį Bendrijos kiaulių skerdenų klasifikavimo skalę (1), ypač į jo 5 straipsnio 2 dalį,
kadangi:
(1)
Pagal Reglamento (EEB) Nr. 3220/84 2 straipsnio 3 dalį kiaulių skerdenos turi būti klasifikuojamos raumeningumą apskaičiuojant pagal statistiškai pagrįstus vertinimo metodus, grindžiamus vienos ar kelių kiaulių skerdenos anatominių dalių fiziniu išmatavimu. Klasifikavimo būdus leidžiama taikyti atsižvelgiant į statistinės paklaidos didžiausią leistiną nuokrypį. Šis nuokrypis yra apibrėžtas 1985 m. spalio 24 d. Komisijos reglamento (EEB) Nr. 2967/85, nustatančio išsamias Bendrijos kiaulių skerdenų klasifikavimo skalės taikymo taisykles (2), 3 straipsnio 2 dalyje.
(2)
Rumunija paprašė Komisijos leisti taikyti du naujus kiaulių skerdenų klasifikavimo būdus ir reglamento (EEB) Nr. 2967/85 3 straipsnio 3 dalyje numatyto protokolo antroje dalyje pateikė bandomųjų išpjaustymų rezultatus.
(3)
Išnagrinėjus šį prašymą paaiškėjo, kad šių klasifikavimo būdų taikymo sąlygos yra įvykdytos.
(4)
Prietaisus ar klasifikavimo būdus galima leisti keisti tik nauju Komisijos sprendimu, priimtu atsižvelgiant į įgytą patirtį. Todėl dabartinis leidimas gali būti panaikintas.
(5)
Šiame sprendime numatytos priemonės atitinka Kiaulienos verslo vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Remiantis Reglamentu (EEB) Nr. 3220/84 kiaulių skerdenoms klasifikuoti Rumunijoje leidžiama naudoti šiuos būdus:
a)
Fat-O-Meat’er (FOM) prietaisą ir su juo susijusius vertinimo metodus, kurių aprašymas pateikiamas priedo 1 dalyje;
b)
OptiGrade-Pro (OGP) prietaisą ir su juo susijusius vertinimo metodus, kurių aprašymas pateikiamas priedo 2 dalyje.
2 straipsnis
Prietaisus ar klasifikavimo būdus keisti draudžiama.
3 straipsnis
Šis sprendimas skirtas Rumunijai.
Priimta Briuselyje, 2008 m. vasario 22 d.